ועדת העבודה, הרווחה והבריאות, כנסת 18, פרוטוקול מספר 550, 2011-11-02 09:50

חיים כץ: בוקר טוב, ה' בחשוון, ה-2 בנובמבר 2011, יום רביעי בשבוע ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום תקנות תרומת ביציות (תשלום פיצוי בעד שאיבת ביציות), התשע"א-2011, תיקון מועד תחילת ההצמדה.

חיים כץ: בדיון שקיימנו לאחרונה נפלה טעות טכנית ואנחנו רוצים לתקן אותה.

אורלי לוי אבקסיס: זאת רק טעות טכנית?

חיים כץ: כן.

חיים כץ: אנחנו נעלה את העניין ונדון בו.

אייל בן ארי: הטעות הטכנית נבעה בגלל מועדים לא תואמים בין מועד התחילה של עדכון סכומים שנקבע ל-1 בינואר 2013 לבין תקנת התוקף שהוספה על ידי הוועדה, לפיה בעצם התקנות יחולו עד סוף שנת 2012.

אייל בן ארי: לפיכך אין טעם לא במועד התחילה של עדכון הסכומים ולא בתקנת הסכומים.

אייל בן ארי: הביטול הזה הוא בתיאום עם משרדי האוצר והבריאות.

אייל בן ארי: זה עניין טכני.

חיים כץ: אבל אז מה יקרה?

חיים כץ: הם יבואו אלינו ואחר כך יאמרו שהם לא מעדכנים את הסכום לעוד שנה.

אייל בן ארי: לא.

אייל בן ארי: הסכום אמור יהיה להתעדכן ב-2013.

אייל בן ארי: זאת הכוונה שלהם.

חיים כץ: לא יודע על כוונה.

חיים כץ: תזיז את תוקפן של תקנות אלה עד ל-1 בינואר.

חיים כץ: ביום אחד.

אייל בן ארי: יום אחד או יומיים?

חיים כץ: יומיים.

חיים כץ: 2 בינואר.

אייל בן ארי: אני אעדכן בנושא הזה את משרדי האוצר והבריאות.

חיים כץ: בסדר גמור.

אייל בן ארי: אז אנחנו משאירים את הסכומים.

חיים כץ: אבל לא עשית כלום.

חיים כץ: אתה הכנסת לתוקף רק את ההצמדה.

אייל בן ארי: מכניסים לתוקף רק את ההצמדה ואז אנחנו לא מורידים את עדכון הסכומים ואת התחילה.

אייל בן ארי: אנחנו משאירים את התחילה.

חיים כץ: הכול נשאר.

חיים כץ: כן.

חיים כץ: ברגע שאתה משאיר את התקנות האלה תקפות ביומיים, ההצמדה נכנסת לתוקף.

חיים כץ: לא עשית כלום.

חיים כץ: זה התיקון הטכני.

חיים כץ: על מנת שזה יהיה ממשי וההצמדה אכן תתבצע החל מה-1 בינואר 2013, אנחנו מאריכים את תוקפן של התקנות ביומיים, במקום ה-31 בדצמבר 2012, זה יהיה ב-2 בינואר 2013.

חיים כץ: אז ההצמדה תיכנס לתוקף.

אורלי לוי אבקסיס: זה עניין של ימים.

חיים כץ: יומיים.

חיים כץ: אחרת זה לא נכנס לתוקף כי התקנות נגמרות יום לפני וההצמדה נכנסת לתוקף יום אחרי ולכן אין הצמדה.

חיים כץ: אחר כך יבואו לכאן לריב אתנו על ההצמדה.

חיים כץ: אנחנו נדחה את התקנות ביומיים, נאריך אותם עד ה-2 בינואר 2013 במקום עד ה-31 בדצמבר 2012.

חיים כץ: אז ההצמדה נכנסת ב-1 בינואר.

חיים כץ: אנחנו מצביעים.

חיים כץ: ה צ ב ע ה התיקון הטכני אושר פה אחד כל חברי הכנסת שנמצאים בישיבה הצביעו בעד.

רוברט אילטוב: אני מצביע במקום חבר הכנסת מטלון.

חיים כץ: בסדר גמור.

חיים כץ: אנחנו מאשרים את התיקון הטכני שהוא טכני בלבד ולא מהותי.

חיים כץ: אין כאן השפעות ואין כאן כל שינוי.

חיים כץ: תודה רבה.